《送阎校书之越》
唐代·丘为

南入剡中路，草云应转微。湖边好花照，山口细泉飞。

此地饶古迹，世人多忘归。经年松雪在，永日世情稀。

芸阁应相望，芳时不可违。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。